मुसलपुर , 10 अक्टबर : बागसा जिल्लानि सा ओन्सोलाव थानाय दारागाव लावखार ओंखाम जाग्रा जायगाखौ लानानै शनिबारखालि मुसलपुरआव मोनसे दुंहाव थासारि सोमजियो । 200 निबो बांसिन हौवा आरो हिन्जावफोरा मुसलपुर पुलिस थानानि लांगोनायाव दुंहाव थासारि सोमजिहोयो । दारागावनि साब्रै लाइमोनफोर फारियै तपन बर' , गपिल बर' , दाब्ला रामसियारि आरो पुतुल देउरिखौ पुलिसआ हमनानै लाबोनायाव बे दुंहाव थासारिआ नुजाथिदों । मिबथिनाय बादिब्ला , बाक्सा जिल्लानि भारत - भुटान सिमनाजों नांजाबनाय दारागावआव थानाय लावखार ओंखाम जाग्रा जायगानि हाबग्रा गेटखौ बन्द खालामनायाव जायगानि राइजो - राजा आरो बेसरकारि फसंथाननि सोद्रोमाफोरनि गेजेराव मैया बुलाय - सोलाय जानाय जाथाया नुजाथिदोंमोन । बे जाथायखौ लानानै बेसरकारि फसंथान एबा एनजिअया मुसलपुर पुलिस थानायाव गसर थिसन्नाय लोगो लोगो पुलिसआ थांनाय हरनि समाव साब्रै लाइमोनखौ हमनानै पुलिस थानायाव लाबोयो । अजद दैखांनाय बादिब्ला , दारागाव दिरिं इक' टुरिजिम ससाइटि मुंनि मोनसे एनजिअ फसंनानै लावखार ओंखाम जाग्रा हान्जानिफ्राय आइन बेरेखायै रां लादोंमोन । जायगानि राइजो राजाफोरा गामिनि लामा , दालां लुफुंनायनि थाखाय फसंथानआ बोसोरारि 40 रोजा रां हरनायनि गोरोबथा जादोंमोन । उनाव फसंथानआ गिबि बोसोरआव 3.000 रां आरो थांनाय बोसोराव 20.000 रां हरदोंब्लाबो फसंथानआ राइजो - राजानो होनाय बाथ्राखौ मावफुंनो हायैआव जायगानि सुबुंफोरा खुद्रिखाङो । मैया बेनि सोमोन्दै दारागावआव राइजो - राजाफोरा मेल खुंनानै फसंथाननि दैदेनगिरिफोरखौ हांख्रायदोंब्लाबो सासेबो दैदेनगिरिआ बाहागो लायाखैमोन । उनाव राइजो - राजाफोरा दारागावनि गेजेराव फसंनाय बे लावखार ओंखाम जाग्रा जायगाखौ बोखारनो नाजानायाव मोननै हान्जानि गेजेराव बुलाय - सोलाय जाथाया नुजाथियो । फसंथानआ राइजो - राजाफोरनि सायाव गसर थिसन्नाय बादियै पुलिसआ साब्रै लाइमोनखौ खानानै थानायाव लाबोयो । बे जाथायखौ लनानैनो गामिनि 200 निबो बांसिन हौवा - हिन्जावफोरा मुसलपुर थानायाव धर्ना होनानै साब्रै लाइमोनखौ थाबैनो हगारनांगौनि दाबि खालामनायजों लोगोसे दारांगावनि लावखार आँखाम जाग्रा थिलिखौ बन्द खालामनो दाबि देखाङो । बेनि सोमोन्दै दारागाव जौगाखां आफादनि नेहाथारि सिताराम गयारिआ बुडोदि , दिहिरा बियाबनि इउपिपिएल दोलोनि बिजाथि जगदिश रामसियारिनि दैदेन्नायाव सानै - साथामसो लाइमोनफोरा एनजिअनि मुङाव थांनाय माखासे साननिफ्रायनो आइन बेरेखायै रां आजावबोदों । जायगानि राइजो राजाफोरा लावखार ओंखाम जाग्रा जायगायाव समाजनि बारगा जेरै जौ आरो बायदिसिना समाज बेरेखा जाथायफोरा नुजाथिबोनायखौ फोरमायनानै बे थिलिखौ थाबैनो बोखारनांगौनि दाबि खालामदों । 
दारागाव लावखार ओंखाम जाग्रा जायगाखौ लानानै मोननै बिथिङाव दुंहाव थासारि